Document ID: 32007R1355

32007R1355
L 304/3
SLUŽBENI LIST EUROPSKE UNIJE
19.11.2007.
UREDBA VIJEĆA (EZ) br. 1355/2007
od 19. studenoga 2007.
o usvajanju autonomnih i prijelaznih mjera za otvaranje carinskih kvota Zajednice za uvoz kobasica i određenih mesnih proizvoda podrijetlom iz Švicarske
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 133.,
uzimajući u obzir prijedlog Komisije,
budući da:
(1)
Zajednica i Švicarska sporazumjele su se da se trgovinske koncesije za kobasice i određene mesne proizvode koje je Švicarska prethodno dodijelila samo nekim državama članicama, na temelju već postojećih bilateralnih sporazuma između navedenih država članica i Švicarske, trebaju konsolidirati u okviru Sporazuma između Europske zajednice i Švicarske Konfederacije o trgovini poljoprivrednim proizvodima (1) (dalje u tekstu „Sporazum”) koji je odobren Odlukom 2002/309/EZ, Euratom Vijeća i Komisije (2) i koji je stupio na snagu 1. lipnja 2002. Konsolidacija navedenih koncesija odvija se zajedno s povećanjem povlastica koje se odnose na kobasice i određene mesne proizvode. To uključuje otvaranje novih carinskih kvota Zajednice za uvoz različitih proizvoda obuhvaćenih oznakama KN ex 0210 19 50, ex 0210 19 81, ex 1601 00 i ex 1602 49 19, podrijetlom iz Švicarske.
(2)
Bilateralni postupci za prilagodbu koncesija iz priloga 1. i 2. Sporazumu bit će dugotrajni. Kako bi se osigurala raspoloživost pogodnosti kvote do stupanja na snagu navedene prilagodbe, primjereno je otvoriti navedene carinske kvote na autonomnoj i prijelaznoj osnovi te navedeno učiniti od 1. siječnja 2008. do 31. prosinca 2009. To bi strankama osiguralo dovoljno vremena za privođenje kraju i bilateralnih postupaka i naknadnih provedbenih mjera.
(3)
Detaljna pravila za provedbu ove Uredbe i, poglavito, odredbi potrebnih za upravljanje kvotom treba usvojiti u skladu s postupkom iz članka 24. stavka 2. Uredbe Vijeća (EEZ) br. 2759/75 od 29. listopada 1975. o zajedničkom uređenju tržišta svinjskog mesa (3).
(4)
Za ispunjenje uvjeta za korištenje carinskih kvota, proizvodi trebaju biti podrijetlom iz Švicarske u skladu s pravilima iz članka 4. Sporazuma,
DONIJELO JE OVU UREDBU:
Članak 1.
1. Carinska kvota Zajednice bez plaćanja carine za proizvode i količinu navedenu u Prilogu koja je podrijetlom iz Švicarske otvara se godišnje, na autonomnoj i prijelaznoj osnovi, za razdoblje od 1. siječnja do 31. prosinca, pod rednim brojem 09.4180. Otvara se od 1. siječnja 2008., a završava 31. prosinca 2009.
2. Pravila o podrijetlu koja se primjenjuju na proizvode iz stavka 1. su ona iz članka 4. Sporazuma.
Članak 2.
Detaljna pravila za provedbu ove Uredbe donose se u skladu s postupkom iz članka 24. stavka 2. Uredbe (EEZ) br. 2759/75.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. studenoga 2007.

Labels: 3
17
18